நீலம் (அமைப்பு)

**நீலம்** (*Neelam*) என்பது தமிழ்நாட்டின் சென்னையை தளமாகக் கொண்ட சமூக-பண்பாட்டு அரசு சார்பற்ற அமைப்பு ஆகும். இது திரைப்படத் தயாரிப்பாளர் பா. ரஞ்சித்தால் நிறுவப்பட்டது. இந்த அமைப்பு சாதி எதிர்ப்பு சமூக நீதி, தலித் - பகுஜன் பண்பாட்டு வெளிப்பாடு, திரைப்படம், பத்திரிகை, இலக்கியம், நிகழ்ச்சிக் கலை, பொது விவாதம் என முழுவதும் சமூக செயல்பாட்டை நோக்கி செயல்படுகிறது. இது நீலம் புரொடக்சன்ஸ், நீலம் பண்பாடு மையம், நீலம் அறக்கட்டளை, நீலம் சமூக மற்றும் இலக்கிய இதழான *நீலம்* என்ற இதழ் போன்ற பல்வேறு கிளை அமைப்புகள் மூலம் செயல்படுகிறது. இந்த அமைப்பு பி. ஆர். அம்பேத்கரின் அம்பேத்கரிய தத்துவத்திலிருந்து உத்வேகம் பெற்று கலை, அரசியல், பண்பாட்டிற்கான தலித்-கண்ணோட்ட தளத்தை உருவாக்குவதை நோக்கமாகக் கொண்டுள்ளது.   

## வரலாறு
2015 ஆம் ஆண்டில், பா. ரஞ்சித்தும் அவரது கூட்டாளிகளும் நீலம் அறக்கட்டளையை உருவாக்கினர். இது சென்னை குடிசைப் பகுதிகளில் உள்ள விளிம்பு நிலையில் உள்ள குழந்தைகளின் கல்வி மேம்பாட்டில் கவனம் செலுத்தியது.  இந்த அறக்கட்டளை "நீலம் கல்வி மையங்களை" நடத்துகிறது, இது குழந்தைகளுக்கு கலை, பண்பாடு, விளையாட்டு போன்றவற்றில் கூடுதல் பயிற்சியை வழங்குகிறது.  சமூக செயல்பாட்டில் இந்த அடித்தளப் பணிக்குப் பின்னர் ஊடகங்கள் மற்றும் கலைகளில் சாதி அரசியலுக்கு எதிரான நோக்கத்துடன் நீலம் புரொடக்சன்ஸ், நீலம் பண்பாடு மையம் ஆகியவற்றை உள்ளடக்கிய பரந்த, பொதுமக்கள் சார்ந்த சமூக-பண்பாட்டு அமைப்பாக விரிவடைந்தது.  

## அமைப்பும் கட்டமைப்பும்
நீலம் பல்வேறு வகையான பணிகளில் கவனம் செலுத்தும் பல பிரிவுகளைக் கொண்ட ஒரு குடை அமைப்பாக செயல்படுகிறது:

* **நீலம் அறக்கட்டளை:** சமூகப் பணிகளுக்கும், ஒதுக்கப்பட்ட சமூகங்களின் மேம்பாட்டிற்குமான ஒரு அரசு சார்பற்ற அமைப்பு, குறிப்பாக குழந்தைகள் மற்றும் பெண்களுக்கு அதிகாரம் அளிப்பதில் கவனம் செலுத்துகிறது. 
* **நீலம் புரொடக்சன்ஸ்** : சாதி எதிர்ப்பு மற்றும் சமூக உணர்வுள்ள கருப்பொருள்களைக் கொண்ட திரைப்படம் மற்றும் ஆவணப்படங்களை ஆதரிக்கும் ஒரு திரைப்படம் மற்றும் ஊடக தயாரிப்புப் பிரிவு. 
* **நீலம் பண்பாடு மையம்**  : கலை விழாக்கள், பொது விவாதங்கள் மற்றும் சமூக ஈடுபாட்டிற்காக செயல்படும் ஒரு பண்பாட்டு மையம். 
* **நீலம் சோசியல்** : ஒடுக்கப்பட்ட சமூகங்கள், சாதி அரசியல் மற்றும் சமூகப் பிரச்சினைகள் குறித்த ஆவணப்படங்கள், நேர்காணல்கள் மற்றும் எண்ணியல் உள்ளடக்கங்களைத் தயாரிக்கும் ஊடக மற்றும் பத்திரிக்கைப் பிரிவு. 
* **நீலம் (இதழ்)** : புதிய குரல்கள், கலை வடிவங்கள் மற்றும் தலித் கண்ணோட்டத்தில் விமர்சனத்திற்கான இடத்தை உருவாக்குவதை நோக்கமாகக் கொண்ட  இலக்கிய மற்றும் சமூக-அரசியல் தமிழ் இதழ். 

## நீலம் அறக்கட்டளை
நீலம் அறக்கட்டளை சமூகப் பணிகளுக்கும், ஒதுக்கப்பட்ட சமூகங்களின் மேம்பாட்டிற்கும் துவக்கபட்டுள்ளது. குறிப்பாக குழந்தைகள் மற்றும் பெண்களுக்கு அதிகாரம் அளிப்பதில் கவனம் செலுத்துகிறது. இது திரைப்படத் தயாரிப்பாளர் பா. ரஞ்சித் நிறுவிய பரந்த அமைப்பின் கீழ் உள்ள ஒரு அரசு சாரா தொண்டு நிறுவனமாகும்.  அறக்கட்டளையின் முதன்மைப் பணி தமிழ்நாடு முழுவதும் நீலம் கல்வி மையங்களை நடத்துவதைச் சுற்றி நோக்கமாக கொண்டுள்ளது. அவை ஓரங்கட்டப்பட்ட குழுக்களைச் சேர்ந்த குழந்தைகளுக்கு கல்விப் பயிற்சித் திட்டங்கள் மற்றும் படைப்பு வாய்ப்புகளை வழங்குகின்றன. நாட்டுப்புற கலை, ஒளிப்படம் எடுத்தல், மைம், சொல்லிசை, திரைப்படத் தயாரிப்பு, நாடகம் போன்ற துறைகளில் அவர்களின் திறமைகளை வளர்ப்பதை நோக்கமாகக் கொண்டுள்ளது.  மையங்களுக்கு அப்பால், இந்த குழந்தைகளின் திறன்களை மேம்படுத்தவும் தோழமைக் கூட்டத்தை உருவாக்கவும் உள்ளக கலை முகாம்களை ஏற்பாடு செய்கிறது. மேலும், ஓரங்கட்டப்பட்ட பின்னணியில் இருந்து வரும் பெண்கள் மற்றும் ஓரினச்சேர்க்கையாளர்களான ஆர்வமுள்ள திரைப்படத் தயாரிப்பாளர்களுக்கு பட்டறைகள் மற்றும் தொழில்முறை வாய்ப்புகளை வழங்குவதற்கான திட்டங்களைத் தொடங்குவதன் மூலம் அறக்கட்டளை அதன் சமூக நீதி நோக்கத்தை விரிவுபடுத்துகிறது. இதன் மூலம் ஊடகத் துறையில் பிரதிநிதித்துவம் மற்றும் சமூக சமத்துவம் தொடர்பான பிரச்சினைகளை நிவர்த்தி செய்கிறது. 

## நீலம் புரொடக்சன்ஸ்
நீலம் புரொடக்சன்ஸ் என்பது நீலத்தின் கீழ் இயங்கும் திரைப்பட தயாரிப்பு நிறுவனமாகும். இது பா. ரஞ்சித் மற்றும் அவரது கூட்டாளிகளால் இயக்கப்பட்ட அல்லது தயாரிக்கப்பட்ட திரைப்படங்கள் மற்றும் ஆவணப்படங்களை தயாரிக்கிறது. இது இணை இயக்குநர் தினகரன் சிவலிங்கத்துடன் இணைந்து நகைச்சுவை-நாடகத் திட்டத்தைத் தயாரித்தது.  சாதி, அடையாளம் மற்றும் பிரதிநிதித்துவப் பிரச்சினைகளைத் தீர்க்க பெருந்திரள் நிலை திரைப்படம் மற்றும் ஊடகங்களைப் பயன்படுத்துவதன் மூலம் நிறுவனத்தின் நோக்கத்திற்கு தயாரிப்புப் பிரிவு பங்களிக்கிறது. 

நீலம் புரொடக்சன்சின் திரைப்படத் தயாரிப்புகள்:

## நீலம் பண்பாடு மையம்
நீலம் பண்பாடு மையம் தலித் வரலாறு, பண்பாடு, அவர்களின் குரலை மீட்டெடுப்பதை நோக்கமாகக் கொண்ட கலை விழாக்கள், பொதுக் கூட்டங்கள், பண்பாட்டு நிகழ்ச்சிகளை தீவிரமாக ஏற்பாடு செய்கிறது. அதன் முதன்மை நிகழ்வான வானம் கலை விழா,  ஆண்டுதோறும் தலித் வரலாற்று மாதத்தில் நடத்தப்படுகிறது, இது ஓரங்கட்டப்பட்ட அடையாளங்களைக் கொண்டாடுகிறது. மேலும் சமூக கதையாடலை வளர்க்கிறது.  சமூக நீதி மற்றும் உட்படுத்துதலை ஊக்குவிக்க பெண்கள் மற்றும் திருநங்கைகள் திரைப்பட கருத்தரங்கு மற்றும் #VoteOutHate போன்ற ஊடக பரப்புரைகளையும் பண்பாட்டு மையம் தொடங்கியது. 

திரைப்படத் தயாரிப்பாளர் பா. ரஞ்சித்துடன் இணைந்து, நீலம் பண்பாடு மையம், சமூக-அரசியல் விழிப்புணர்வை ஏற்படுத்த, கானா, ஹிப்-ஹாப், ராக், ராப், நாட்டுப்புற இசை ஆகியவற்றை கலந்த ஒரு இண்டி இசைக்குழுவான தி கேஸ்ட்லெஸ் கலெக்டிவ்வைத் தொடங்க உதவியது. 2017 இல் உருவாக்கப்பட்ட இந்த இசைக்குழு, கலைத் திறன், சமூக உந்துதல் ஆகிய இரண்டாலும் இயக்கப்படும் இசைக்கலைஞர்களை ஒன்றிணைப்பதை நோக்கமாகக் கொண்டு திறன் தேர்வினால்  உருவானது. இதில் அறிவு, டென்மா, இசைவாணி போன்ற பிரபல கலைஞர்கள் உள்ளனர்.  

## நீலம் சோசியல்
நீலம் சோசியல் என்பது நீலத்துடன் தொடர்புடைய ஒரு எண்ணிம ஊடகத் தளமாகும். இது சாதி, பாலினம், பாலியல், நிறவெறி, உழைப்பு தொடர்பான சிக்கல்களை ஆராயும் ஆவணப்படங்கள் மற்றும் எண்ணிம உள்ளடக்கத்தை உருவாக்குகிறது.  அவர்களின் பெரும்பாலான ஆவணப்படங்களை அவர்களின் யூடியூப் ஓடையில் வெளியிடுகிறது.   2024 மார்ச்சில், நீலம் சோசியல், *கள்ளி பால்ல ஒரு டீ*  என்ற ஒரு படக்கோவை திரைப்படத்தைத் தயாரித்து நேரடியாக அதன் யூடியூப் ஓடையில் வெளியிட்டது. இந்தப் படத்தில் ஆணாதிக்க சமூகத்தில் பெண்கள் எதிர்கொள்ளும் பிரச்சினைகள் குறித்த நான்கு குறும்படங்களை பெண் இயக்குநர்கள் இயக்கி இருந்தனர்.  

2022 ஆகத்தில், உலகலவில் பணியிடங்களில் சாதி அடிப்படையிலான ஒடுக்குமுறை குறித்து கவணத்தைக் குவிக்க, உலகெங்கிலும் உள்ள தலித் கலைஞர்களுடன் இணைந்து "ராடிகல் ரிதம்ஸ்" என்ற உலகளாவிய மெய்நிகர் இசை நிகழ்ச்சியை இது நடத்தியது.  

## நீலம் (இதழ்) மற்றும் புத்தகக் கடை
நீலம் இதழில் கட்டுரைகள், கவிதைகள், சிறுகதைகள், ஓவியம், இசை, செயல்திறன், விமர்சனம், பண்பாடு குறித்த எழுத்துகள் போன்றவற்றை தலித் கண்ணோட்டத்தில் வழங்குகிறது. தலையங்கப் பார்வை தலித் பிரச்சினைகளைப் பற்றி விவாதிப்பது மட்டுமல்லாமல், அனைத்து சமூக, பண்பாட்டு மற்றும் அரசியல் நிகழ்வுகளையும்  தலித் பார்வையில் புரிந்துகொள்ள பயன்படுத்துகிறது.  

### நீலம் புத்தகக் கடை மற்றும் பண்பாட்டு மையம்
சென்னை எழும்பூரில் அமைந்துள்ள நீலம் புத்தகக் கடை மற்றும் பண்பாட்டு மையம், அம்பேத்கரியவாதிகளின் சாதி எதிர்ப்பு இலக்கிய மற்றும் பண்பாட்டு மையமாகும். இது அம்பேத்கரின் படைப்புகள், பாமா போன்ற தலித் எழுத்தாளர்கள், *பீமாயனா* போன்ற கிராஃபிக் புதினங்கள் மற்றும் முக்கிய எழுத்தாளர்களின் தமிழ் மொழிபெயர்ப்புகளை வழங்குகிறது. அவை பெரும்பாலும் முக்கிய புத்தகக் கடைகளில் கிடைப்பதில்லை. 

திரைப்படத் தயாரிப்பாளர் பா. ரஞ்சித் மற்றும் கல்வியாளர் வ. கீதா ஆகியோர் சாதி எதிர்ப்பு இலக்கியம் மற்றும் அனைவரையும் உள்ளடக்கிய பண்பாட்டு கதையாடலை ஊக்குவிப்பதில் நீலத்தின் பங்கை அங்கீகரிக்கின்றனர். கட்டடக் கலைஞர் இறையன்பு முருகவேல்  இந்த இடத்தை வடிவமைத்தார். 

## மேற்கோள்கள்

பகுப்பு:சென்னையில் உள்ள திரைப்படத் தயாரிப்பு நிறுவனங்கள்
பகுப்பு:தமிழர் அமைப்புகள்
பகுப்பு:இந்தியாவைத் தளமாகக் கொண்ட மனித உரிமைகள் அமைப்புகள்